CELEX: 52021DC0517
Language: mt
Date: 2021-06-02 00:00:00
Title: Rakkomandazzjoni għal RAKKOMANDAZZJONI TAL-KUNSILL li tagħti opinjoni tal-Kunsill dwar il-Programm ta’ Konverġenza tal-Ungerija għall-2021

IL-KUMMISSJONI EWROPEA
            Brussell, 2.6.2021
            COM(2021) 517 final
            Rakkomandazzjoni għal
            RAKKOMANDAZZJONI TAL-KUNSILL 
            li tagħti opinjoni tal-Kunsill dwar il-Programm ta’ Konverġenza tal-Ungerija għall-2021
            {SWD(2021) 501 final}
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               li tagħti opinjoni tal-Kunsill dwar il-Programm ta’ Konverġenza tal-Ungerija għall-2021
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politika ekonomika
                  1
               , u b’mod partikolari l-Artikolu 9(2) tiegħu,
            
            
               Wara li kkunsidra r-Rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkonsulta mal-Kumitat Ekonomiku u Finanzjarju
            
            
               Billi:
            
            
               (1)Fl-20 ta’ Marzu 2020, il-Kummissjoni adottat Komunikazzjoni dwar l-attivazzjoni tal-klawżola liberatorja ġenerali
                  2
                tal-Patt ta’ Stabbiltà u Tkabbir
                  3
               . Fil-Komunikazzjoni tagħha, il-Kummissjoni ppreżentat il-fehma tagħha li, minħabba r-reċessjoni ekonomika qawwija mistennija b’riżultat tat-tifqigħa tal-COVID-19, il-kundizzjonijiet biex tiġi attivata l-klawżola liberatorja ġenerali ġew issodisfati. Fit-23 ta’ Marzu 2020, il-Ministri tal-Finanzi tal-Istati Membri qablu mal-valutazzjoni tal-Kummissjoni. Il-klawżola liberatorja ġenerali tat lill-Istati Membri l-flessibilità baġitarja biex jindirizzaw il-kriżi. Iffaċilitat il-koordinazzjoni tal-politiki baġitarji f’mumenti ta’ reċessjoni ekonomika qawwija. L-attivazzjoni tagħha tippermetti li temporanjament ir-rotta tiddevja mill-perkors ta’ aġġustament lejn l-objettiv baġitarju fuq terminu medju ta’ kull Stat Membru, dment li dan ma jipperikolax is-sostenibbiltà fiskali fuq terminu medju. Fis-17 ta’ Settembru 2020, fl-Istrateġija Annwali għat-Tkabbir Sostenibbli tagħha, il-Kummissjoni ħabbret li l-klawżola liberatorja ġenerali se tibqa’ attiva fl-2021
                  4
               . 
            
            
               (2)Fl-20 ta’ Lulju 2020 il-Kunsill irrakkomanda li l-Ungerija
                  5
                tieħu l-miżuri kollha meħtieġa, f’konformità mal-klawżola liberatorja ġenerali, biex effettivament tindirizza l-pandemija, issostni l-ekonomija u tappoġġa l-irkupru sussegwenti. Huwa rrakkomanda wkoll li l-Ungerija, meta l-kundizzjonijiet ekonomiċi jippermettu, timxi fuq politiki fiskali li għandhom l-għan li jiksbu pożizzjonijiet fiskali prudenti fuq terminu medju u li jiżguraw is-sostenibbiltà tad-dejn, filwaqt li jsaħħu l-investiment.
            
            
               (3)In-NextGenerationEU, inkluża l-Faċilità għall-Irkupru u r-Reżiljenza, se jiżguraw rkupru sostenibbli, inklużiv u ġust. Ir-Regolament (UE) 2021/241 li jistabbilixxi l-Faċilità għall-Irkupru u r-Reżiljenza
                  6
                daħal fis-seħħ fid-19 ta’ Frar 2021. Din il-Faċilità tipprovdi appoġġ finanzjarju għall-implimentazzjoni tar-riformi u tal-investiment, li jinvolvi impuls fiskali ffinanzjat mill-UE. Tikkontribwixxi għall-irkupru ekonomiku, għall-implimentazzjoni ta’ investiment u ta’ riformi sostenibbli u li jtejbu t-tkabbir, b’mod partikolari biex tippromwovi t-tranżizzjonijiet ekoloġiċi u diġitali, filwaqt li ssaħħaħ ir-reżiljenza u t-tkabbir potenzjali tal-ekonomiji. Mill-banda l-oħra, tgħin ukoll biex il-finanzi pubbliċi jerġgħu jiksbu pożizzjoni aktar favorevoli fuq terminu qasir, u tikkontribwixxi biex jissaħħu l-finanzi pubbliċi, it-tkabbir u l-ħolqien tal-impjiegi sostenibbli fuq terminu medju u fit-tul.
            
            
               (4)Fit-3 ta’ Marzu 2021, il-Kummissjoni adottat Komunikazzjoni li tagħti aktar orjentazzjonijiet marbutin mal-politika, biex jiġu ffaċilitati l-koordinazzjoni tal-polititki fiskali u l-preparazzjoni tal-Programmi ta’ Stabbilità u Konverġenza tal-Istati Membri
                  7
               . Il-pożizzjoni fiskali ġenerali, filwaqt li jitqiesu l-baġits nazzjonali u l-Faċilità għall-Irkupru u r-Reżiljenza, jenħtieġ li tibqa’ tagħti appoġġ fl-2021 u fl-2022. Fl-istess waqt, ġaladarba huwa mistenni li fit-tieni nofs tal-2021 l-attività ekonomika gradwalment tiġi għan-normal, il-politiki fiskali tal-Istati Membri jenħtieġ li fl-2022 jsiru aktar differenzjati. Jenħtieġ li l-politiki fiskali tal-Istati Membri jqisu l-istat ta’ rkupru, ta’ sostenibbiltà fiskali kif ukoll il-ħtieġa li jitnaqqsu d-diverġenzi ekonomiċi, soċjali u territorjali. Fid-dawl tal-bżonn li jiġi appoġġat l-irkupru sostenibbli tal-UE, jenħtieġ li l-Istati Membri b’riskji baxxi ta’ sostenibbiltà jħejju l-baġits tagħhom biex ikollhom politika fiskali li fl-2022 tkun ta’ appoġġ, filwaqt li jqisu l-impatt tal-Faċilità għall-Irkupru u r-Reżiljenza. L-Istati Membri b’livelli għoljin ta’ dejn jenħtieġ li jsegwu politiki fiskali prudenti filwaqt li jżommu l-investiment iffinanzjat b’mod nazzjonali u jużaw l-għotjiet tal-Faċilità għall-Irkupru u r-Reżiljenza biex jiffinanzjaw proġetti ta’ investiment ta’ kwalità għolja u riformi strutturali addizzjonali. Għall-perjodu ta’ wara l-2022, il-politiki fiskali jenħtieġ li jkomplu jqisu s-saħħa tal-irkupru, il-livell tal-inċertezza ekonomika u l-kunsiderazzjonijiet ta’ sostenibbiltà fiskali. L-iffukar mill-ġdid tal-politiki fiskali biex jinkisbu pożizzjonijiet fiskali prudenti fuq terminu medju, inkluż bl-eliminazzjoni gradwali tal-miżuri ta’ appoġġ fi żmien debitu, jikkontribwixxu biex tiġi żgurata s-sostenibbiltà fiskali fuq terminu medju. 
            
            
               (5)Fil-Komunikazzjoni tat-3 ta’ Marzu 2021 kien hemm imħabbar ukoll li l-Kummissjoni hija tal-fehma li d-deċiżjoni dwar id-diżattivazzjoni jew l-issuktar tal-applikazzjoni tal-klawżola liberatorja ġenerali jenħtieġ li tittieħed bħala valutazzjoni ġenerali tal-qagħda ekonomika, bil-livell tal-attività ekonomika fl-UE jew fiż-Żona tal-Euro pparagunat mal-livelli ta’ qabel il-kriżi (tmiem l-2019) bħala l-kriterju kwantitattiv ewlieni. Fuq il-bażi tat-tbassir tar-rebbiegħa 2021 tal-Kummissjoni, fit-2 ta’ Ġunju l-Kummissjoni qieset li l-kundizzjonijiet biex tkompli tapplika l-klawżola liberatorja ġenerali fl-2022 u biex tiddiżattivaha mill-2023 ġew issodisfati. Wara d-diżattivazzjoni tal-klawżola liberatorja ġenerali se jkomplu jitqiesu s-sitwazzjonijiet speċifiċi tal-pajjiżi
                  8
               .
            
            
               (6)Fit-30 ta’ April 2021 l-Ungerija ppreżentat il-Programm ta’ Konverġenza tagħha għall-2021, f’konformità mal-Artikolu 8 tar-Regolament (KE) Nru 1466/97. 
            
            
               (7)Fl-2020, fuq il-bażi tad-data vvalidata mill-Eurostat, id-defiċit tal-gvern estiż tal-Ungerija kien ta’ 8,1 % tal-PDG, filwaqt li d-dejn tal-gvern estiż żdied għal 80,4 % tal-PDG. Il-bidla annwali fil-bilanċ tal-baġit primarju ammontat għal -5,9% tal-PDG, inklużi l-miżuri baġitarji diskrezzjonali ta’ 6,3% tal-PDG sabiex tiġi appoġġata l-ekonomija u l-operat tal-istabbilizzaturi awtomatiċi. L-Ungerija pprovdiet ukoll appoġġ ta’ likwidità lill-kumpaniji u lill-unitajiet domestiċi (bħal garanziji u differimenti tat-taxxa, li ma għandhomx impatt baġitarju dirett immedjat), stmat għal madwar 6,8 % tal-PDG. 
            
         
         
            
               Fit-2 ta’ Ġunju 2021 il-Kummissjoni ħarġet rapport skont l-Artikolu 126(3) TFUE. Dan ir-rapport jiddiskuti s-sitwazzjoni baġitarja tal-Ungerija billi fl-2020 id-defiċit tal-gvern estiż qabeż il-valur ta’ referenza stabbilit fit-Trattat ta’ 3 % tal-PDG, filwaqt li d-dejn tal-gvern estiż qabeż tal-valur ta’ referenza stabbilit fit-Trattat ta’ 60 % tal-PDG, u ma naqasx b’ritmu sodisfaċenti. Ir-rapport ikkonkluda li l-kriterju tad-defiċit ma kienx issodisfat u li ma kienx hemm konformità mal-kriterju tad-dejn. 
            
            
               (8)Ix-xenarju makroekonomiku li fuqu huma bbażati l-proġettazzjonijiet baġitarji huwa prudenti għall-2021 u l-2022 Il-Programm ta’ Konverġenza jipproġetta tkabbir tal-PDG reali ta’ 4,3 % fl-2021 u ta’ 5,2% fl-2022, irkupru inqas qawwi mit-tbassir tar-rebbiegħa tal-Kummissjoni, l-aktar minħabba l-irkupru mistenni aktar bil-mod tal-esportazzjonijiet u tal-konsum privat. Il-proġettazzjonijiet tal-Programm ta’ Konverġenza għar-rata ta’ tkabbir tal-PDG nominali u l-ammonti taxxabbli ewlenin, inklużi l-kumpens tal-impjegati u l-konsum privat, huma kemxejn aktar baxxi minn tat-tbassir tar-rebbiegħa 2021 tal-Kummissjoni u xi ftit jew wisq l-istess għall-2022. 
            
            
               (9)Fil-Programm ta’ Konverġenza tiegħu għall-2021 il-gvern qed jippjana tnaqqis fid-defiċit tal-gvern estiż, minn 8,1 % tal-PDG fl-2020 għal 7,5 % tal-PDG fl-2021, filwaqt li l-proporzjon tad-dejn huwa ppjanat li jonqos għal 79,9 % tal-PDG. Skont il-programm, il-bidla fil-bilanċ tal-baġit primarju fl-2021 apparagun tal-livell ta’ qabel il-kriżi (2019) huwa mistenni li jammonta għal -5,1 % tal-PDG, u dan jirrifletti l-miżuri baġitarji diskrezzjonali ta’ 3,0 % tal-PDG sabiex tiġi appoġġata l-ekonomija u l-operat tal-istabbilizzaturi awtomatiċi. It-tbassir tar-rebbiegħa 2021 tal-Kummissjoni jipproġettadefiċit (6,8 %) u proporzjonijiet tad-dejn (78,6 %) aktar baxxi għall-2021, u dan jirrifletti tkabbir fl-ekonomija u fid-dħul mit-taxxa. 
            
            
               (10)Bħala rispons għall-pandemija tal-COVID-19 u għar-reċessjoni ekonomika relatata, l-Ungerija adottat miżuri baġitarji biex issaħħaħ il-kapaċità tas-sistema tas-saħħa tagħha, trażżan il-pandemija u tipprovdi għajnuna lil dawk l-individwi u s-setturi l-aktar milquta. Dan ir-rispons ta’ politika qawwi taffa t-tnaqqis fil-PDG, li min-naħa tiegħu taffa ż-żieda fid-defiċit tal-gvern u d-dejn pubbliku. Il-miżuri fiskali jenħtieġ li jimmassimizzaw l-appoġġ għall-irkupru, mingħajr ma jikkompromettu t-trajettorji fiskali futuri. Għalhekk, il-miżuri jenħtieġ li jevitaw il-ħolqien ta’ piż permanenti fuq il-finanzi pubbliċi. Meta l-Istati Membri jintroduċu miżuri permanenti jenħtieġ li jiffinanzjawhom adegwatament biex jiżguraw newtralità baġitarja fuq terminu medju. Il-miżuri li ħadet l-Ungerija fl-2020 u fl-2021 kienu konformi mar-Rakkomandazzjoni tal-Kunsill tal-20 ta’ Lulju 2020. Xi ftit mill-miżuri diskrezzjonali adottati mill-gvern fl-2020 u fl-2021 ma jidhirx li huma temporanji jew li ġew akkumpanjati minn miżuri kumpensatorji. Lil hinn mill-perjodu ta’ tbassir tal-Kummissjoni, fl-2023, l-impatt li jifdal ta’ dawn il-miżuri mhux temporanji huwa stmat preliminarjament li jammonta għal madwar 2 % tal-PDG, u jikkonsisti fil-biċċa l-kbira f’żidiet fil-pagi tal-ħaddiema tal-kura tas-saħħa, l-introduzzjoni gradwali mill-ġdid tat-tlettax-il ħlas tax-xahar tal-pensjoni u l-eżenzjoni mit-taxxa fuq l-introjtu personali għall-impjegati taħt l-età ta’ 25 sena. 
            
            
               (11)Il-Programm ta’ Konverġenza għall-2021 jieħu inkonsiderazzjoni l-investiment u r-riformi ffinanzjati mill-għotjiet permezz tal-Faċilità għall-Irkupru u r-Reżiljenza li jammontaw għal 0,9 % tal-PDG fl-2021, 0,9 % tal-PDG fl-2022, 1,0% tal-PDG fl-2023, 0,6 % tal-PDG fl-2024 u 0,4% tal-PDG fl-2025. It-tbassir tar-rebbiegħa tal-Kummissjoni ma jinkludix dawn l-għotjiet kollha fil-proġettazzjonijiet baġitarji tiegħu minħabba n-nuqqas ta’ informazzjoni mhux iddettaljata biżżejjed dwar il-Pjan għall-Irkupru u r-Reżiljenza fi żmien id-data ta’ skadenza. Minflok, it-tbassir tal-Kummissjoni jassumi l-assorbiment lineari tal-allokazzjoni kollha tal-għotja tul ħajjet il-Faċilità għall-Irkupru u r-Reżiljenza, li tibda mit-tieni nofs tal-2021 u tispiċċa fl-2026. Għaldaqstant, l-investiment u r-riformi ffinanzjati mill-għotjiet permezz tal-Faċilità għall-Irkupru u r-Reżiljenza jammontaw għal 0,4 % tal-PDG fl-2021 u għal 0,8 % fl-2022 fit-tbassir tal-Kummissjoni.
            
            
               (12)L-indikaturi stabbiliti tal-aġġustament fiskali stabbilit fir-Regolament (KE) Nru 1466/97 iridu jitqiesu fil-kuntest taċ-ċirkustanzi attwali. L-ewwel nett, hemm inċertezza sinifikanti rigward l-estimi marbutin mad-distakk fl-output. It-tieni hemm bżonn li l-politika fiskali tkun lesta tadatta ruħha malajr għal kif qed tevolvi l-pandemija, billi taqleb mill-għajnuna ta’ emerġenza għal miżuri iktar immirati ġaladarba r-riskji għas-saħħa jonqsu. It-tielet, il-kuntest attwali huwa kkaratterizzat minn rispons ta’ politika sinifikanti biex tiġi appoġġata l-attività ekonomika. Fil-preżenza ta’ trasferimenti mdaqqsa mill-baġit tal-UE (bħal dawk mill-Faċilità għall-Irkupru u r-Reżiljenza), l-indikaturi stabbiliti ma jurux l-impuls kollu pprovdut mill-politiki fiskali lill-ekonomija. F’dan l-isfond, il-bilanċ strutturali ma jidhirx li huwa adegwat fiċ-ċirkustanzi attwali. Mill-banda l-oħra, il-parametru referenzjarju tan-nefqa jenħtieġ li jiġi adattat
                  9
                u kkumplimentat b’informazzjoni addizzjonali sabiex tiġi evalwata b’mod sħiħ l-orjentazzjoni tal-politika fiskali. 
            
            
               L-ewwel nett, simili għall-approċċ segwit fil-valutazzjoni tal-Abbozzi tal-Pjanijiet Baġitarji tal-2021, il-miżuri temporanji ta’ emerġenza ġew esklużi mill-aggregat tan-nefqa. Dawn il-miżuri ta’ emerġenza temporanji relatati mal-kriżi jappoġġaw is-sistemi tas-saħħa u jikkumpensaw lill-ħaddiema u lill-impriżi għat-telf fid-dħul minħabba l-lockdowns u l-interruzzjonijiet fil-katina tal-provvista; il-bidla lejn is-sitwazzjoni preċedenti mill-awtoritajiet pubbliċi tiddependi fuq ir-ritorn lejn in-normalità tas-sitwazzjoni ekonomika u tas-saħħa pubblika. 
            
            
               It-tieni, biex tiġi vvalutata l-pożizzjoni fiskali ġenerali fl-istadju attwali, it-trasferimenti mdaqqsa mill-baġit tal-UE (bħal dawk mill-Faċilità għall-Irkupru u r-Reżiljenza) jenħtieġ li jiġu inklużi fl-aggregat tan-nefqa rilevanti. 
            
            
               Għaldaqstant, il-pożizzjoni fiskali mbagħad titkejjel fuq il-bażi tal-bidla fin-nefqa primarja (netta mill-miżuri ta’ dħul diskrezzjonarji filwaqt li jiġu esklużi l-miżuri ta’ emerġenza temporanji relatati mal-kriżi) inkluża n-nefqa ffinanzjata minn għotjiet permezz tal-Faċilità għall-Irkupru u r-Reżiljenza u fondi tal-UE oħra.     
            
            
               Lil hinn mill-pożizzjoni fiskali ġenerali, l-analiżi għandha wkoll l-għan li tivvaluta jekk il-politika fiskali nazzjonali hix prudenti u jekk l-istruttura tagħha twassalx għal irkupru sostenibbli konsistenti skont it-tranżizzjoni ekoloġika u diġitali. Għal din ir-raġuni, tingħata attenzjoni partikolari għall-evoluzzjoni tan-nefqa kurrenti primarja u l-investiment iffinanzjati b’mod nazzjonali.
            
            
               (13)Fil-Programm ta’ Konverġenza tal-Ungerija għall-2021, id-defiċit tal-gvern estiż huwa ppjanat li jonqos għal 5,9 % tal-PDG fl-2022, primarjament xprunat mill-irkupru ekonomiku. Il-proporzjon tad-dejn tal-gvern estiż huwa ppjanat li jonqos għal 79,3 % tal-PDG. It-tbassir tar-rebbiegħa 2021 tal-Kummissjoni jipproġetta defiċit (4,5 %) u proporzjonijiet tad-dejn (77,1 %) aktar baxxi bis-saħħa ta’ tkabbir ekonomiku u dħul mit-taxxa aktar b’saħħithom kif ukoll minħabba bażi ta’ defiċit aktar baxxa tal-2021 fit-tbassir tal-Kummissjoni. 
            
            
               Abbażi tat-tbassir tal-Kummissjoni, il-pożizzjoni fiskali ġenerali kif definita hawn fuq – inkluż ukoll l-impatt fuq id-domanda aggregata għall-2022 minn investiment iffinanzjat kemm mill-baġits nazzjonali kif ukoll minn dawk tal-UE, b’mod partikolari l-Faċilità għall-Irkupru u r-Reżiljenza – hija stmata għal +0,7 % tal-PDG
                  10
               . Il-kontribuzzjoni pożittiva tan-nefqa ffinanzjata mill-għotjiet tal-Faċilità għall-Irkupru u r-Reżiljenza u fondi oħra tal-UE huma pproġettati li jiżdiedu b’0,2 punti perċentwali tal-PDG. L-investiment iffinanzjat b’mod nazzjonali huwa pproġettat li jipprovdi kontribuzzjoni espansjonarja ta’ 0,1 punt perċentwali tal-PDG
                  11
               . In-nefqa kurrenti primarja ffinanzjata b’mod nazzjonali (netta mill-miżuri ta’ dħul diskrezzjonarji) hija pproġettata li tipprovdi kontribuzzjoni restrittiva ta’ 1,0 punt perċentwali tal-PDG. 
            
            
               (14)Il-kwalità tal-miżuri baġitarji tal-Istati Membri tidher partikolarment importanti. Ir-riformi strutturali fiskali li għandhom l-għan li jtejbu l-istruttura tal-baġits nazzjonali jistgħu jappoġġaw it-tkabbir potenzjali, joħolqu l-ispazju fiskali ferm meħtieġ u jgħinu biex tiġi żgurata sostenibbiltà fiskali fit-tul, anki minħabba t-tibdil fil-klima u l-isfidi tas-saħħa. Fir-rigward tad-dħul, il-kriżi tal-COVID-19 saħħet l-importanza tar-riformi għal sistemi tad-dħul pubbliċi aktar effiċjenti u ġusti. Mill-aspett tan-nefqa għamlitha aktar kruċjali li jkun hemm żieda fil-livell u l-kwalità tal-investimenti sostenibbli u li jtejbu t-tkabbir, sabiex jintlaħqu l-objettivi biex jissaħħu l-potenzjal ta’ tkabbir, ir-reżiljenza ekonomika u soċjali kif ukoll it-tranżizzjoni doppja ekoloġika u diġitali. Il-Pjan għall-Irkupru u r-Reżiljenza jippermetti titjib fl-istruttura tal-baġits nazzjonali.
            
            
               (15)Skont il-pjanijiet baġitarji tal-programm fuq terminu medju, id-defiċit tal-gvern estiż huwa ppjanat li jonqos minn 3,9 % fl-2023 għal 3,0 % tal-PDG fl-2024 u għal 2,0 % tal-PDG fl-2025. Għaldaqstant id-defiċit tal-gvern estiż huwa ppjanat li fl-2024 ma jibqax jaqbeż it-3 % tal-PDG.
            
            
               Abbażi tal-programm, il-pożizzjoni fiskali ġenerali – inkluż ukoll l-impatt fuq id-domanda aggregata minn investiment iffinanzjat kemm mill-baġits nazzjonali kif ukoll minn dawk tal-UE, b’mod partikolari l-Faċilità għall-Irkupru u r-Reżiljenza – hija stmata għal +0,3 % tal-PDG fl-2023 u fl-2024 bħala medja. Il-kontribuzzjoni pożittiva tan-nefqa ffinanzjata mill-għotjiet tal-Faċilità għall-Irkupru u r-Reżiljenza u fondi oħra tal-UE huma pproġettati li jonqsu b’0,4 punti perċentwali tal-PDG. L-investiment ffinanzjat b’mod nazzjonali huwa pproġettat li jipprovdi kontribuzzjoni restrittiva ta’ 0,3 punti perċentwali tal-PDG
                  12
               . In-nefqa kurrenti primarja ffinanzjata b’mod nazzjonali (netta mill-miżuri ta’ dħul diskrezzjonarji) hija pproġettata li tipprovdi kontribuzzjoni espansjonarja ta’ 0,6 punti perċentwali tal-PDG.
            
            
               L-istima kurrenti tat-tkabbir potenzjali nominali medju fuq 10 snin hija ta’ 6¾ %
                  13
               . Madankollu din l-istima ma tinkludix l-impatt tar-riformi li huma parti mill-Pjan għall-Irkupru u r-Reżiljenza u li jistgħu jagħtu spinta lit-tkabbir potenzjali tal-Ungerija.
            
            
               (16)Il-proporzjon tad-dejn tal-gvern estiż huwa ppjanat li jonqos minn 77,5 % tal-PDG fl-2023 għal 75,7 % tal-PDG fl-2024 u għal 73,1 % tal-PDG fl-2025. Skont l-aħħar analiżi tas-sostenibbiltà tad-dejn instab li l-Ungerija se tiffaċċja riskji ta’ sostennibbiltà fiskali medji fuq terminu medju
                  14
               .
            
            
               (17)Fid-dawl tal-livell ta’ inċertezza li bħalissa għadu eċċezzjonalment għoli, il-gwida tal-politika fiskali jenħtieġ li tibqa’ fil-biċċa l-kbira kwalitattiva. Gwida kwantifikata aktar preċiża għas-snin ta’ wara jenħtieġ li tingħata fl-2022 jekk il-livell ta’ inċertezza sa dak iż-żmien ikun naqas biżżejjed. 
            
            
               Il-Kunsill ivvaluta l-Programm ta’ Konverġenza tal-2021 u s-segwitu għar-Rakkomandazzjoni tal-Kunsill tal-20 ta’ Lulju 2020 mill-Ungerija. 
            
            
               B’DAN JIRRAKKOMANDA LILL-UNGERIJA BIEX:
            
         
         
            
               1.Fl-2022, iżżomm pożizzjoni fiskali ta’ appoġġ, inkluż l-impuls ipprovdut mill-Faċilità għall-Irkupru u r-Reżiljenza, u żżomm l-investiment iffinanzjat b’mod nazzjonali. 
            
            
               2.Meta l-kundizzjonijiet ekonomiċi jkunu jippermettu, issegwi politika fiskali li għandha l-għan li tikseb pożizzjonijiet fiskali prudenti fuq terminu medju u tiżgura s-sostenibbiltà fiskali fuq terminu medju. Fl-istess ħin, issaħħaħ l-investiment biex il-potenzjal tat-tkabbir jingħata spinta ’l quddiem. 
            
            
               3.Tagħti attenzjoni partikolari lill-istruttura tal-finanzi pubbliċi, kemm fuq in-naħa tad-dħul kif ukoll fuq in-naħa tan-nefqa tal-baġit u lill-kwalità tal-miżuri baġitarji, biex tiżgura rkupru sostenibbli u inklużiv. Tagħti prijorità lill-investiment sostenibbli u li jtejjeb it-tkabbir, b’mod partikolari l-appoġġ għat-tranżizzjoni ekoloġika u diġitali. Tagħti prijorità lir-riformi strutturali fiskali li jgħinu fil-finanzjament tal-prijoritajiet tal-ordni pubbliku u jikkontribwixxu għas-sostenibbiltà fit-tul tal-finanzi pubbliċi, inkluż billi ssaħħaħ il-kopertura, l-adegwatezza, u s-sostenibbiltà tas-sistemi tas-saħħa u tal-protezzjoni soċjali għal kulħadd.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                  
                        ĠU L 209, 2.8.1997, p. 1.
                  
               
               
                  
                     (2)
                  
                  
                        Il-klawżola, kif inhu stipulat fl-Artikoli 5(1), 6(3), 9(1) u 10(3) tar-Regolament (KE) 1466/97 u l-Artikoli 3(5) u 5(2) tar-Regolament (KE) 1467/97, tiffaċilita l-koordinazzjoni tal-politiki baġitarji fi żminijiet ta’ reċessjoni ekonomika qawwija.
                  
               
               
                  
                     (3)
                  
                  
                        Komunikazzjoni tal-Kummissjoni lill-Kunsill dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir, Brussell, 20.3.2020, COM(2020) 123 final.
                  
               
               
                  
                     (4)
                  
                  
                        Komunikazzjoni tal-Kummissjoni dwar l-Istrateġija Annwali għat-Tkabbir Sostenibbli tal-2021, Brussell, 17.9.2020, COM(2020) 575 final.
                  
               
               
                  
                     (5)
                  
                  
                        Ir-Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-Ungerija u li tagħti opinjoni tal-Kunsill dwar il-Programm ta’ Konverġenza tal-Ungerija tal-2020, ĠU C 282, 26.8.2020, p. 107.
                  
               
               
                  
                     (6)
                  
                        
                  ĠU
                   L 57, 18.2.2021, p.17.
               
               
                  
                     (7)
                  
                  
                        Komunikazzjoni tal-Kummissjoni lill-Kunsill dwar is-sena li għaddiet mit-tifqigħa tal-COVID-19: ir-rispons tal-politika fiskali, Brussell, 3.3.2021, COM(2021) 105 final.
                  
               
               
                  
                     (8)
                  
                  
                        Komunikazzjoni tal-Kummissjoni dwar il-Koordinazzjoni tal-Politika Ekonomika fl-2021: biex tingħeleb il-COVID-19, ikun appoġġat l-irkupru u tkun modernizzata l-ekonomija tagħna, Brussell, 2.6.2021, COM(2021) 500 final.
                  
               
               
                  
                     (9)
                  
                        B’mod partikolari, il-livellar tal-investiment fuq erba’’ (4) snin użat fil-parametru referenzjarju tan-nefqa ma jippermettix il-valutazzjoni xierqa tal-appoġġ fiskali għall-irkupru pprovdut mill-investimenti ffinanzjati b’mod nazzjonali.
               
               
                  
                     (10)
                  
                        Is-sinjal negattiv tal-indikatur jikkorrispondi għal eċċess fit-tkabbir tan-nefqa primarja apparagun tat-tkabbir ekonomiku fuq terminu medju, li jindika politika fiskali espansjonarja.
               
               
                  
                     (11)
                  
                        Nefqa kapitali oħra ffinanzjata b’mod nazzjonali hija pproġettata li tipprovdi kontribuzzjoni newtrali.
               
               
                  
                     (12)
                  
                        Infiq kapitali ieħor ffinanzjat b’mod nazzjonali huwa pproġettat li jipprovdi kontribuzzjoni restrittiva ta’ 0,2 punti perċentwali tal-PDG.
               
               
                  
                     (13)
                  
                        Skont kif stmat mill-Kummissjoni wara li ntlaħaq qbil dwar il-metodoloġija. 
               
               
                  
                     (14)
                  
                        Ara d-Dokument ta’ Ħidma tal-Persunal tal-Kummissjoni – Anness Statistiku li jipprovdi data ta’ sfond relevanti għall-valutazzjoni tal-Programmi ta’ Stabbiltà u Konverġenza għall-2021.